CELEX: 32020D0702(01)
Language: el
Date: 2020-06-26 00:00:00
Title: Αποφαση του Συμβουλιου της 26ης Ιουνίου 2020 για τον διορισμό επτά μελών του διοικητικού συμβουλίου της Ευρωπαϊκής Αρχής για την Ασφάλεια των Τροφίμων 2020/C 218 I/01

2.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 218/1
               
            
         ΑΠΟΦΑΣΗ ΤΟΥ ΣΥΜΒΟΥΛΙΟΥ
         της 26ης Ιουνίου 2020
         για τον διορισμό επτά μελών του διοικητικού συμβουλίου της Ευρωπαϊκής Αρχής για την Ασφάλεια των Τροφίμων
         (2020/C 218 I/01)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 25 παράγραφος 1,
         Έχοντας υπόψη τον κατάλογο των υποψηφίων που υπεβλήθη στο Συμβούλιο από την Ευρωπαϊκή Επιτροπή με επιστολή της 3ης Φεβρουαρίου 2020,
         Έχοντας υπόψη τις απόψεις που εξέφρασε το Ευρωπαϊκό Κοινοβούλιο με επιστολή της 14ης Μαΐου 2020,
         Εκτιμώντας τα ακόλουθα:
         
                     (1)
                  
                  
                     Είναι άκρως σημαντικό να εξασφαλιστεί η ανεξαρτησία, η υψηλή επιστημονική ποιότητα, η διαφάνεια και η αποτελεσματικότητα της Ευρωπαϊκής Αρχής για την Ασφάλεια των Τροφίμων. Είναι επίσης απαραίτητο να εξασφαλιστεί η συνεργασία της εν λόγω αρχής με τα κράτη μέλη.
                  
               
                     (2)
                  
                  
                     Η θητεία επτά μελών του διοικητικού συμβουλίου της Ευρωπαϊκής Αρχής για την Ασφάλεια των Τροφίμων λήγει στις 30 Ιουνίου 2020.
                  
               
                     (3)
                  
                  
                     Ο κατάλογος που υπέβαλε η Επιτροπή εξετάστηκε ενόψει του διορισμού επτά νέων μελών του διοικητικού συμβουλίου της Ευρωπαϊκής Αρχής για την Ασφάλεια των Τροφίμων με βάση την τεκμηρίωση που προσκόμισε η Επιτροπή και υπό το πρίσμα των απόψεων που εξέφρασε το Ευρωπαϊκό Κοινοβούλιο. Σκοπός είναι να εξασφαλισθούν τα αυστηρότερα κριτήρια επάρκειας, ευρύ φάσμα εμπειρογνωμοσύνης, για παράδειγμα όσον αφορά τη διαχείριση και τη δημόσια διοίκηση, και η ευρύτερη δυνατή γεωγραφική κατανομή εντός της Ένωσης.
                  
               
                     (4)
                  
                  
                     Σύμφωνα με το άρθρο 25 παράγραφος 1 του κανονισμού (ΕΚ) αριθ. 178/2002, τέσσερα μέλη του διοικητικού συμβουλίου της Ευρωπαϊκής Αρχής για την Ασφάλεια των Τροφίμων πρέπει να έχουν θητεύσει σε οργανώσεις που εκπροσωπούν τους καταναλωτές και άλλα συμφέροντα στην τροφική αλυσίδα. Η θητεία ενός μέλους του διοικητικού συμβουλίου της Αρχής το οποίο διαθέτει ανάλογη εμπειρία λήγει στις 30 Ιουνίου 2020. Συνεπώς, το μέλος αυτό θα πρέπει να αντικατασταθεί από ένα μέλος που έχει εμπειρία σε οργανώσεις που εκπροσωπούν τους καταναλωτές και άλλα συμφέροντα στην τροφική αλυσίδα.
                  
               
                     (5)
                  
                  
                     Το άρθρο 25 παράγραφος 2 του κανονισμού (ΕΚ) αριθ. 178/2002 ορίζει ότι η θητεία των μελών είναι τετραετής και μπορεί να ανανεώνεται άπαξ. Ένας από τους υποψηφίους που δεν έχει εμπειρία σε οργανώσεις που εκπροσωπούν τους καταναλωτές και άλλα συμφέροντα στην τροφική αλυσίδα έχει ήδη διοριστεί ως μέλος του διοικητικού συμβουλίου με τις αποφάσεις του Συμβουλίου της 20ής Απριλίου 2015 και της 16ης Ιουνίου 2016 (2). Πρώτα υπηρέτησε επί ένα έτος και δύο μήνες για το υπόλοιπο της θητείας παραιτηθέντος μέλους και, στη συνέχεια, διορίστηκε για πλήρη τετραετή θητεία. Το μέλος αυτό θα πρέπει, συνεπώς, να διοριστεί μόνο για δύο έτη και δέκα μήνες ώστε η συνολική διάρκεια της θητείας του να μην υπερβαίνει τα οκτώ έτη,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Διορίζονται ως μέλη του διοικητικού συμβουλίου της Ευρωπαϊκής Αρχής για την Ασφάλεια των Τροφίμων, για την περίοδο από 1ης Ιουλίου 2020 έως 30 Ιουνίου 2024, οι κάτωθι:
            
                        —
                     
                     
                        κ. Aivars BĒRZIŅŠ,
                     
                  
                        —
                     
                     
                        κ. Georgi Kirilov GEORGIEV,
                     
                  
                        —
                     
                     
                        κ. Ulrich HERZOG,
                     
                  
                        —
                     
                     
                        κ. Didier HOUSSIN,
                     
                  
                        —
                     
                     
                        κα Ελένη ΙΩΑΝΝΟΥ-ΚΑΚΟΥΡΗ (3),
                     
                  
                        —
                     
                     
                        κ. Giuseppe RUOCCO.
                     
                  
         
            Άρθρο 2
            Διορίζεται ως μέλος του διοικητικού συμβουλίου της Ευρωπαϊκής Αρχής για την Ασφάλεια των Τροφίμων, για την περίοδο από 1ης Ιουλίου 2020 έως 30 Απριλίου 2023, ο κάτωθι:
            
                        —
                     
                     
                        κ. Michael WINTER.
                     
                  
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 26 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  EE L 31 της 1.2.2002, σ. 1.
         
            (2)  Απόφαση του Συμβουλίου, της 20ής Απριλίου 2015, για τον διορισμό μέλους του διοικητικού συμβουλίου της Ευρωπαϊκής Αρχής για την Ασφάλεια των Τροφίμων (ΕΕ C 142 της 29.4.2015, σ. 1) και Απόφαση του Συμβουλίου, της 16ης Ιουνίου 2016, για τον διορισμό επτά μελών στο διοικητικό συμβούλιο της Ευρωπαϊκής Αρχής για την Ασφάλεια των Τροφίμων (ΕΕ C 223 της 21.6.2016, σ. 7).
         
            (3)  Προηγούμενη θητεία σε οργανώσεις που εκπροσωπούν τους καταναλωτές.